У паняцця ёсць і іншыя значэнні, гл. Хобіт (значэнні).

«**Хобіт**» (англ.: The Hobbit) — тэкстава-малюнкавая прыгодніцкая камп’ютарная гульня 1982 года, створаная паводле кнігі Дж. Р. Р. Толкіна «Хобіт, або Туды і назад». Распрацавана ў «Beam Software» Філіпам Мітчэлам і Веранікай Мэглер і выдадзеная «Melbourne House» для большасці існуючых у той час хатніх камп’ютараў: ZX Spectrum, Commodore 64, Amstrad CPC 464, BBC Micro, MSX, Dragon 32 і Oric. Па дамоўленасці з выдаўцамі да кожнай гульні прыкладаўся асобнік кнігі.

Аналізатар тэксту, названы «Inglish» (можна перакласці як «*янглійская мова*»), быў для свайго часу вельмі прасунутым і разумеў падмноства англійскай мовы. На той час большасць падобных гульняў мелі простыя аналізатары дзеяслоў-назоўнік, якія маглі зразумець фразу кшталту «*ўзяць лямпу*», а «Inglish» дазваляў уводзіць такія фразы, як «*спытацца Гэндальфа пра дзіўную мапу, пасля ўзяць меч і забіць ім троля*». Аналізатар быў складаны і інтуітыўны, успрымаў займеннікі, прыслоўі, прыназоўнікі, пунктуацыю і дазваляў гульцу ўзаемадзейнічаць з навакольным светам у нябачаны дагэтуль спосаб.

Гульнявы працэс
---------------

Мноства мясцінаў былі праілюстраваны паводле распрацаваных Кентам Рысам арыгіналаў. На касетнай версіі дзеля эканоміі месца кожная выява захоўвалася ў сціснутым фармаце, які змяшчаў звесткі толькі пра абрысы аб’ектаў, а пасля пры вывадзе на экран абмежаваныя зоны заліваліся. Таму на слабых працэсарах прамалёўка новай сцэны магла займаць некалькі секунд. Дыскетная версія гульні мела перадрэндэраныя і больш якасныя выявы.

Гульня мела інавацыйную фізічную сістэму, распрацаваную Веранікай Мэглер. Прадметы і персанажы ў гульні мелі разлічаны памер, вагу і трываласць. Прадметы можна было ўстаўляць унутр іншых прадметаў, звязваць вяроўкай, пашкодзіць ці сапсаваць. Калі галоўны персанаж сядзеў у бочцы, якую паднялі і кідалі скрозь люк, персанаж ляцеў разам з ёй.

У адрозненні ад іншых інтэрактыўных прыгод, гульня мела рэальны рэжым. Так, калі гулец адыходзіў ад клавіятуры на доўгі час, падзеі працягвалі адбывацца без ягонага ўдзелу шляхам аўтаматычнага ўводу каманды «*ЧАКАЦЬ*» і адказу «*Вы чакаеце, а час ідзе*». Калі было неабходна адысці на непрацяглы час, можна было ўвесці каманду «*ПАЎЗА*», якая спыняла хаду гульні да націску клавішы.

Гульня мела некалькі негульнявых персанажаў, якія былі абсалютна незалежныя ад гульца і прытрымліваліся ўсталяваных правілаў гульні. Яны характарызаваліся лаяльнасцю, моцай і асаблівасцямі, якія ўплывалі на іх паводзіны і не заўсёды былі прадказальнымі. Напрыклад, Гэндальф вольна вандраваў па ўнутрыгульнявым свеце (каля 50 мясцінаў), падбіраў прадметы, біўся і трапляў у палон.

Зменлівасць персанажаў, сумешчаная з разгорнутай фізікай і непрадказальнай сістэмай бою, давала магчымасць развіваць гульню рознымі спосабамі, хоць таксама выклікала і праблемы (напрыклад, калі істотны персанаж мог загінуць надта рана). Існавалі розныя варыянты развязання задачаў, і цяпер гульню можна лічыць адным з першых прыкладаў эмерджэнтнага геймплэя[en].

Успрыняцце
----------

«The Hobbit» атрымаў узнагароду «Залаты джойстык» як найлепшая стратэгічная гульня 1983 года. За першыя два гады было прададзена больш за 100 000 копій гульні коштам 14,95 фунта, а да канца 1980-х колькасць прададзеных копій дасягнула мільёна. Асноўнымі чыннікамі такога поспеху стала папулярнасць творчасці Толкіна, а таксама інавацыйны лінгвістычны аналізатар «*Inglish*», створаны Сцюартам Рычы.

У 1993 годзе версія для ZX Spectrum заняла 68-е месца ў спісе 100 найлепшых гульняў усіх часоў па выніках апытання чытачоў і 42-е — па выніках галасавання часопісу «Your Sinclair».

Уплыў
-----

У 1984 годзе быў выдадзены дапаможнік па праходжанні гульні «A guide to playing The Hobbit».

Распрацоўшчыкі кампаніі «Beam Software» пасля гэтага поспеху стварылі цэлую серыю гульняў па тэматыцы Міжзем’я:

* «Lord of the Rings: Game One» (1985)
* «Shadows of Mordor: Game Two of Lord of the Rings» (1987)
* «The Crack of Doom» (1989)

Таксама яны скарысталі свой рухавік «Inglish» у гульні 1984 года «Sherlock».

У 1986 годзе CRL выдала пародыю на «Хобіта» пад назваю «The Boggit».

Заўвагі
-------

1. ↑  *Simon Sharwood*. Author of 80's classic The Hobbit didn't know game was a hit (англ.)(недаступная спасылка).  The Register (18 лістапада 2012). Архівавана з першакрыніцы 30 студзеня 2013. Праверана 12 верасня 2023.
2. ↑  DeMaria, Rusel and Wilson, Johnny L. (2002) *High Score!: The Illustrated History of Electronic Games* McGraw-Hill/Osborne, Berkeley, Calif. p. 52, ISBN 0-07-222428-2
3. ↑  Garratt, Phil (1983) «The Hobbit: Phil Garratt, after a brief sojourn in Middle Earth, takes time off to tell us what he found there» *ZX Computing* issue 8304, page 76
4. ↑  «The Golden Joystick Award», C&VG, Issue 29
5. ↑  Mike Gerrard: *Adventuring into an Unknown World.* In: The Guardian, 1984-08-30, section Micro Guardian/Futures, page 13.
6. 1 2  DeMaria, Rusel and Wilson, Johnny L. (2002) *High Score!: The Illustrated History of Electronic Games* McGraw-Hill/Osborne, Berkeley, Calif. p. 347, ISBN 0-07-222428-2
7. ↑  Readers' Top 100 Games of All Time // *Your Sinclair*. — Imagine Publishing, September 1993. Архівавана з першакрыніцы 30 кастрычніка 2015.
8. ↑  David Elkan: *A Guide to Playing the Hobbit.* Melbourne House, 1984, ISBN 0-86161-161-6

Спасылкі
--------

* The Hobbit  (англ.) на World of Spectrum
* The Hobbit  (англ.) на MobyGames
* The Hobbit  (англ.) на Open Directory Project
* The Hobbit  (англ.) на Tolkien computer games
* Эмулятар версіі для ZX Spectrum

|  |  |
| --- | --- |
| ⚙️   Тэматычныя сайты | Internet Movie Database · CPC-Power · Gaming-History · Gaming-History · Lemon 64 · MobyGames · Ready64 · World of Spectrum |

| ⛭«Хобіт» Дж. Р. Р. Толкіна |
| --- |
| Выданні | Выданні на англійскай мове ·  Раннія амерыканскія выданні ·  Пераклады |
| Персанажы | Більба Бэгінс ·  Гэндальф ·  ✰ Торын Дубашчыт ·  Балін ·  Двалін ·  Філі ·  Кілі ·  Доры ·  Норы ·  Оры ·  Оін ·  Глоін ·  Біфур ·  Бофур ·  Бомбур ·  Том ·  Берт ·  Біл ·  Эльранд ·  Вярхоўны Гоблін ·  Голум ·  Гаспадар арлоў ·  Беарн ·  Трандуіл ·  Бургамістр Азёрнага горада ·  Смаўг ·  Бард ·  Даін |
| Адаптацыі | Радыёпастаноўка (1968) · Мультфільм (1977) · Гульня (1982) · Гульня (2003) ·  Кінатрылогія (2012—2014) |
| Звязаныя працы | *Гісторыя «Хобіта»* ·  *Уладар Пярсцёнкаў* (*Звяз Пярсцёнка* ·  *Дзве крэпасці* ·  *Вяртанне караля*) ·  *Прыгоды Тома Бамбадзіла* ·  *Сільмарыліян* ·  *Няскончаныя паданні* ·  *Гісторыя Міжзем'я* (уключае *Гісторыю Уладара Пярсцёнкаў*) ·  *Апошняя песня Більба* ·  *Дзеці Хурына* |